Remigijus Žemaitaitis

Remigijus Žemaitaitis (g. 1982 m. gegužės 30 d. Šilutėje) – Lietuvos teisininkas ir politikas. Nuo 2009 m. užima Seimo nario pareigas.

2009 m. lapkritį R. Žemaitaitis pirmą kartą išrinktas į Seimą. Nuo 2016 m. iki 2020 m. buvo partijos „Tvarka ir teisingumas“ pirmininku. Nuo 2020 m. iki 2022 m. – partijos „Laisvė ir teisingumas“ pirmininku. Nuo 2023 m. lapkričio eina partijos „Nemuno aušra“ pirmininko pareigas.

 Biografija 

R. Žemaitaitis gimė Vidos ir Rimanto Žemaitaičių šeimoje Šilutėje. Iki R. Žemaitaičio gimimo jo tėvai persikėlė gyventi iš Telšių į Šilutę. Turi vyresnįjį brolį Dževaldą. Senelis iš tėvo pusės buvo liuteronų tikėjimo.

Šilutėje R. Žemaitaičio tėvai apsigyveno bute, bet vėliau persikėlė į savo namą („alytnamį“). Pasak R. Žemaitaičio, sovietmečiu jo tėvai, nors ir neteisėtai, visada vertėsi ūkiu: augino kiaules, viščiukus, pasistatytuose šiltnamiuose augino gėles pardavimui. Pats R. Žemaitaitis iki įstojimo į universitetą užsiėmė kailinių žvėrelių auginimu ir pardavimu.

 Išsilavinimas 
Nuo 1991 m. iki 2000 m. lankė Šilutės 1-ąją gimnaziją. Šioje gimnazijoje 2000 m. baigė vidurinį išsilavinimą. 2000–2005 m. Vilniaus universiteto Teisės fakultete studijavo teisę (baigė vienpakopes teisės studijas), įgijo teisės magistro laipsnį. Specializacija – komercinė teisė.

 Patirtis 

Nuo 2002 m. iki 2005 m. liepos mėn. dirbo UAB „Dervira“ teisininku. 2004 m. užėmė Vyriausiosios rinkimų komisijos teisininko pareigas, dirbo Vyriausiosios rinkimų komisijos pirmininko patarėju.

Nuo 2004 m. iki 2005 m. dirbo Vilniaus miesto 2-ojo apylinkės teismo Civilinių bylų skyriaus specialistu, 2005 m. – teisėjo padėjėju. Nuo 2005 m. iki 2007 m. užėmė Vilniaus apygardos teismo pirmininko padėjėjo pareigas.

Nuo 2005 m. iki 2007 m. dirbo Europos Sąjungos teisės specialistų komisijoje ir užėmė jos Teismų sprendimų vykdymo darbo grupės nario pareigas.

 Politinė karjera 

2007–2008 m. dirbo Vilniaus miesto savivaldybės mero Juozo Imbraso patarėju teisės ir ekonomikos klausimais. 2009 m. – Europos parlamento narių R. Pakso ir J. Imbraso patarėju.Į Briuselį rengiasi europarlamentarų padėjėjų gvardija (balsas.lt, 2009.09.05 09:39)

2009 m. lapkritį pakartotiniuose Seimo rinkimuose Šilutės-Šilalės rinkimų apygardoje R. Žemaitaitis buvo išrinktas į 2008–2012 m. Seimą. Lapkričio 30 d. antrajame rinkimų ture jis, atstovaudamas partijai „Tvarka ir teisingumas“, aplenkė savo varžovą Joną Gudauską (Tėvynės sąjunga). Darbą Seime pradėjo 2009 m. gruodžio 9 d. Seimo nario poste R. Žemaitaitis pakeitė į Europos parlamentą išrinktą Zigmantą Balčytį.Remigijus Žemaitaitis  (VRK informacija)VRK rinkimų informacija

2018 m. rugsėjo 28 d. paskirtas į Seimo pirmininko Viktoro Pranckiečio pavaduotojus. 2019 m. lapkričio 12 d. iš šių Seimo vicepirmininko pareigų atleistas slaptu balsavimu: iš 78 balsavime dalyvavusių parlamentarų, 72 balsavo už atleidimą, 5 pasisakė prieš (1 balsavimo biuletenis rastas sugadintas).

Nuo 2009 m. iki 2016 m. užėmė partijos „Tvarka ir teisingumas“ Šilalės skyriaus pirmininko pareigas. 2011 m. išrinktas Šilalės rajono savivaldybės tarybos nariu.2011 m. Lietuvos savivaldybių tarybų rinkimai 

2016 m. gruodžio 10 d. išrinktas partijos „Tvarka ir teisingumas“ pirmininku. Šiose pareigose dirbo iki 2020 m. 2020–2022 m. ėjo partijos „Laisvė ir teisingumas“ pirmininko pareigas. Nuo 2023 m. partijos „Nemuno aušra“ pirmininkas.https://web.archive.org/web/20091031015551/http://www.ldp.lt:80/lt/skyriai

 Antisemitiniai pasisakymai 

2023 m. gegužės–birželio laikotarpiu R. Žemaitaitis „Facebook“ paskyroje paskelbė keturis viešus antisemitinius komentarus.KT: Seimo narys R. Žemaitaitis sulaužė priesaiką ir pažeidė Konstituciją (15min.lt) Komentarai sulaukė griežtos kritikos ir pasmerkimo iš Lietuvos politikų, Lietuvos žydų bendruomenės ir daugelio ambasadorių Lietuvoje. Generalinė prokuratūra dėl R. Žemaitaičio veiksmų pradėjo tyrimą. 2024 m. balandžio pabaigoje R. Žemaitaitis atsisakė Seimo nario mandato. Tų pačių metų gegužę LR Konstitucinis Teismas konstatavo, kad politikas sulaužė Seimo nario priesaiką ir pažeidė šalies Konstituciją. R. Žemaitaitis Seimo apkaltos komisiją kaltino esant „neteisėta“.

2025 m. gruodžio 4 d. Vilniaus apygardos teismas pripažino R. Žemaitaičio kaltę už neapykantos skatinimą ir kurstymą prieš žydus, taip pat už Holokausto įvykių Lietuvoje menkinimą. Jam skirta 5000 eurų bauda. 

 2024–2028 m. Seimas 

Dalyvavo 2024 m. gegužę vykusiuose Lietuvos Respublikos prezidento rinkimuose ir, surinkęs 9,28 proc., liko ketvirtas, aplenkdamas keturis kandidatus.

2024 m. spalio 13 d. išrinktas į 2024–2028 m. Seimą. R. Žemaitaitis surinko 51,52 proc. balsų ir buvo išrinktas pirmajame rinkimų ture vienmandatėje Kelmės–Šilalės (Nr. 41) apygardoje. Jo vadovaujama „Nemuno aušros“ frakcija 2024 m. lapkričio 11 d. prisijungė prie socialdemokratų vadovaujamos valdančiosios koalicijos 2024–2028 m. Seime ir delegavo ministrus į Gintauto Palucko ministrų kabinetą. 2025 m. rugpjūčio 25 d. „Nemuno aušros“ frakcija prisijungė prie antrosios socialdemokratų sudarytos valdančiosios koalicijos 2024–2028 m. Seime ir delegavo atstovus į Ingos Ruginienės ministrų kabinetą.

2025 m. lapkričio 8 d. R. Žemaitaitis dvejiems metams perrinktas eiti „Nemuno aušros“ partijos pirmininko pareigas.

 Politinės pažiūros 

2025 m. sausio 24 d. savaitraštyje „Lazdijų žvaigždė“ tikino manantis, kad demokratija yra pati blogiausia valdymo forma, kuri pasmerkta žlugti. Dėl šio pasisakymo Seimo Etikos ir procedūrų komisija pradėjo tyrimą.

 Šeima ir turtas 

R. Žemaitaitis yra vedęs. Su žmona Živile Žemaitaitiene augina sūnus Vakarį ir Jorį. 2023 m. duomenimis R. Žemaitaitis buvo penktas pagal turtingumą parlamento narys 2020–2024 m. Seime, iš viso deklaravęs 940 tūkstančius eurų.

2024 m. liepos mėnesio duomenimis, R. Žemaitaitis buvo bendrovių „Dervira“, „Dervira ir partneriai“, „Statyk pats“ ir „Pamario starta“ akcininkas.

Vyresnysis brolis D. Žemaitaitis vadovauja statybos ir apdailos medžiagų prekybos bendrovei „Statyk pats“ Šilutėje. R. Žemaitaičio bendrapartietis ir buvęs jo kaip Seimo nario pavaduotojas Žydrūnas Šikšnius vadovauja „Pamario startai“ Šilutėje.

 Kontroversijos 

 Ryšiai su A. Perminu 
2026 m. sausio 28 d. socialiniuose tinkluose ir žiniasklaidoje paskelbtos nuotraukos, kuriose R. Žemaitaitis nufotografuotas su buvusiu „Agurkinių“ gaujos nariu Aurelijumi Perminu. R. Žemaitaitis ir jo kolega Robert Puchovič patvirtino asmeniškai pažįstantys A. Perminą. Prasidėjus „Agurkinių“ gaujos suėmimams 2013 m., A. Perminas, būdamas vienas iš gaujos narių, sutiko bendradarbiauti su Lietuvos teisėsauga ir padėjo atskleisti grupuotės lyderio Sauliaus Velečkos bei kitų narių nusikaltimus.

2026 m. sausio 30 d. R. Žemaitaitis patvirtino, kad su A. Perminu susipažino vandens motociklų varžybose Palangoje 2016 ar 2017 m. Jis sužinojo apie A. Permino praeitį ir nusikalstamą veiklą, kai šis jam apie tai pasipasakojęs praėjus mėnesiui nuo pažinties pradžios. Pasak R. Žemaitaičio, kalbėti apie jo kaip politiko reputaciją ir ryšius su A. Perminu prasmės nėra, nes A. Perminas nuteistas nebuvo, juo labiau, jis padėjo atskleisti „Agurkinių“ nusikaltimus.

Nors R. Žemaitaičio teigimu, jį su A. Perminu sieja išskirtinai tik vandens sportas, žiniasklaidoje pastebėta, kad 2024–2028 m. Seime A. Permino tėvas Paulius Perminas užima „Nemuno aušros“ Seimo nario Sauliaus Bucevičiaus patarėjo pareigas.

 Pastabos 

 Šaltiniai 

 Nuorodos 

 Asmeninis Remigijaus Žemaitaičio tinklaraštis 

|-

Kategorija:Seimo nariai
Kategorija:Lietuvos teisininkai
Kategorija:Šilalės politikai
Kategorija:Kandidatai į LR prezidentus